A Tanács irányelve
(1978. július 25.)
az élelmiszerekben használható emulgeálószerek, stabilizátorok, sűrítőanyagok és zselésítőanyagok különleges tisztasági követelményeinek megállapításáról
(78/663/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a legutóbb a 78/612/EGK irányelvvel [1] módosított, az élelmiszerekben használható emulgeálószerekre, stabilizátorokra, sűrítőanyagokra és zselésítőanyagokra vonatkozó tagállami jogszabályok közelítéséről szóló, 1974. június 18-i 74/329/EGK tanácsi irányelvre [2] és különösen annak 7. cikke (1) bekezdésére,
tekintettel a Bizottság javaslatára,
mivel a 74/329/EGK irányelv 6. cikke értelmében az élelmiszerekben felhasználható emulgeálószereknek, stabilizátoroknak, sűrítőanyagoknak és zselésítőanyagoknak meg kell felelniük azon tisztasági követelményeknek, amelyeket a fenti irányelv 7. cikke (1) bekezdésével összhangban állapítottak meg,
ELFOGADTA EZT AZ IRÁNYELVET:
1. cikk
A 74/329/EGK irányelv 6. cikke (1) bekezdésének b) pontjában említett különleges tisztasági követelményeket ezen irányelv melléklete tartalmazza.
2. cikk
A mellékletben az E 474 és E 477 számokkal jelölt anyagok esetében a Bizottság vizsgálatát követően, 1981. december 31-ig a Tanács a Bizottság javaslatára egyhangúlag dönthet bármely szükséges módosításról.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított legkésőbb 18 hónapon belül megfeleljenek. Erről haladéktalanul tájékoztatják a Bizottságot.
4. cikk
Ennek az irányelvnek a tagállamok a címzettjei.
Kelt Brüsszelben, 1978. július 25-én.